বিএনপি-জামায়াতকে দায়ী করলেন মাহী বি. চৌধুরী
প্রকাশিত: ১৫:৫৮ ২০ ডিসেম্বর ২০১৮ আপডেট: ১৫:৫৮ ২০ ডিসেম্বর ২০১৮
মুন্সিগঞ্জ-১ আসনে মহাজোটের প্রার্থী ও বিকল্প ধারা বাংলাদেশের যুগ্ম-মহাসচিব মাহী বি. চৌধুরী নিজ গ্রামের বাড়িতে গুলির ঘটনায় বিএনপি-জামায়াতকে দায়ী করেছেন।
বৃহস্পতিবার বেলা সাড়ে ১১ টার দিকে মুন্সীগঞ্জের শ্রীনগর প্রেসক্লাবে এক সংবাদ সম্মেলনে তিনি এ দাবি করেন।
বুধবার রাতে মহাজোট প্রার্থীর জেলার শ্রীনগর উপজেলার মজিদপুর দয়হাটা গ্রামের বাড়িতে গুলির ঘটনা ঘটে।
সংবাদ সম্মেলনে মাহী বি. চৌধুরী বলেন, মোটরসাইকেল যোগে হেলমেট পরিহিত বিএনপি-জামায়াতের ক্যাডাররা গ্রামের বাড়িতে তার শয়ন কক্ষ লক্ষ্য করে ৪-৫ রাউন্ড গুলি ছুড়লে জানালার কাঁচ ছিদ্র হয়ে যায়। খবর পেয়ে পুলিশ ঘটনাস্থলে এসে গুলির খোসা উদ্ধার করে। এ ঘটনায় শ্রীনগর থানায় অভিযোগ করা হয়েছে।
মাহী বি চৌধুরী বলেন, কয়েকদিন ধরেই বিএনপি প্রার্থী শাহ মোয়াজ্জেম হোসেন উস্কানি মূলক বক্তব্য দিয়ে আসছেন। এরপরই বিএনপি-জামায়াতের ক্যাডাররা তার বাড়িতে ওই গুলি ছোড়ে।
সংবাদ সম্মেলনে উপস্থিত ছিলেন শ্রীনগর উপজেলা আওয়ামী লীগের সাধারণ সম্পাদক হাজী তোফাজ্জল হোসেন, সাংগঠনিক সম্পাদক শফিকুল ইসলাম মামুন, প্রচার ও প্রকাশনা সম্পাদক আবু হানিফা মোহাম্মদ নোমান, সিরাজদিখান উপজেলা বিকল্পধারার সভাপতি মো. রুহুল আমিন, বিকল্প যুব ধারা কেন্দ্রীয় কমিটির সভাপতি আসাদুজ্জামান বাচ্চু, জেলা যুবলীগ নেতা মশিউর রহমান মামুন, ইউপি চেয়ারম্যান মোখলেছুর রহমান, ইউপি চেয়ারম্যান ফিরোজ আল-মামুন, বীরতার ইউপি চেয়ারম্যান মো. আজিম হোসেন খাঁন প্রমুখ।